**Jegyzőkönyv**

**Készült:** Zalaszentgrót Város Önkormányzata Képviselő-testületének 2014. 04. 24.-én 1600 órai kezdettel tartott rendes üléséről.

**Jelen vannak:** Baracskai József polgármester

Dr. Simon Beáta jegyző

Dr. Schvarcz Csaba alpolgármester

Beke László képviselő

Balogh Gábor képviselő

Gelencsér István képviselő

**Igazoltan távol maradt:** Dr. Varga Tamás képviselő

Dr. Tihanyi Ottó képviselő

Kovács László képviselő

**Igazolatlanul távol maradt:** Mórocz Tibor képviselő

**Jegyzőkönyvvezető:** Saska Zsuzsa

**Napirendi javaslat:**

1. Lejárt határidejű határozatok végrehajtása
2. A 2013. évi költségvetés végrehajtásáról és a 2013. évi költségvetési pénzmaradvány jóváhagyásáról szóló önkormányzati rendelet elfogadása

Előadó: Baracskai József polgármester

Tárgyalja: Pénzügyi és Ügyrendi Bizottság

1. A 2014. évi költségvetési rendelet módosításáról szóló önkormányzati rendelet elfogadása

Előadó: Baracskai József polgármester

Tárgyalja: Pénzügyi és Ügyrendi Bizottság

1. Zalaszentgrót Város Önkormányzat Szervezeti és Működési Szabályzatról szóló rendeletének módosítása

Előadó: Baracskai József polgármester

Tárgyalja: Pénzügyi és Ügyrendi Bizottság

1. Beszámoló a 2013. évi pénzügyi, gazdasági ellenőrzések tapasztalatairól

Előadó: Baracskai József polgármester

Tárgyalja: Pénzügyi és Ügyrendi Bizottság

1. Beszámoló az önkormányzat gyermekjóléti és gyermekvédelmi feladatairól

Előadó: Baracskai József polgármester

Tárgyalja: Szociális Bizottság

1. Beszámoló ZalA-KAR Térségi Innovációs Társulás 2013. évi munkájáról

Előadó: Baracskai József polgármester

Tárgyalja: Pénzügyi és Ügyrendi Bizottság

1. Beszámoló Zalaszentgrót és környező települések Intézményfenntartó Társulás 2013. évi munkájáról.

Előadó: Baracskai József polgármester

Tárgyalja: Szociális Bizottság

1. Szentgróti Víz- és Fürdő Kft. beszámolója a 2013. évi működésről, 2014. évi üzleti és üzemelési tervének, valamint az egyszerűsített éves beszámolójának jóváhagyása

Előadó: Baracskai József polgármester

Tárgyalja: Gazdasági és Városfejlesztési Bizottság

1. Szociális nyári gyermekétkeztetésre pályázat benyújtása

Előadó: Baracskai József polgármester

Tárgyalja: Humán Ügyek Bizottsága

Pénzügyi és Ügyrendi Bizottság

1. Zalaszentgróti Szociális és Gyermekjóléti Alapszolgáltatási Központ Szervezeti és Működési Szabályzatának, Szakmai Programjának, házirendjének jóváhagyása

Előadó: Baracskai József polgármester

Tárgyalja: Szociális Bizottsága

1. Önkormányzati támogatás jóváhagyása

Előadó: Baracskai József polgármester

Tárgyalja: Pénzügyi és Ügyrendi Bizottság

1. COCA-COLA HBC Magyarország Kft. támogatásának elfogadása

Előadó: Baracskai József polgármester

Tárgyalja: Pénzügyi és Ügyrendi Bizottság

1. Beszámoló a Közös Önkormányzati Hivatal 2013. évi tevékenységről, valamint a polgármesterre, bizottságokra átruházott hatáskörökről

Előadó: Dr. Simon Beáta jegyző

Tárgyalja: Pénzügyi és Ügyrendi Bizottság

Szociális Bizottság

Gazdasági és Városfejlesztési Bizottság

Humán Ügyek Bizottsága

1. Önkormányzati intézmények beszámolója

Előadó: Baracskai József polgármester

Tárgyalja: Pénzügyi és Ügyrendi Bizottság

Szociális Bizottság

Gazdasági és Városfejlesztési Bizottság

Humán Ügyek Bizottsága

1. A zalaszentgróti 2400 hrsz-ú közterület elnevezésének meghatározása

Előadó: Baracskai József polgármester

Tárgyalja: Gazdasági és Városfejlesztési Bizottság

1. Közbeszerzési terv módosítása

Előadó: Baracskai József polgármester

Tárgyalja: Gazdasági és Városfejlesztési Bizottság

1. Város Könyvtár és Művelődési- Felnőttképzési Központ alapító okiratának módosítása

Előadó: Baracskai József polgármester

Tárgyalja: Humán Ügyek Bizottsága

1. GESZ munkamegosztási megállapodás jóváhagyása

Előadó: Baracskai József polgármester

Tárgyalja: Pénzügyi és Ügyrendi Bizottság

1. Földterület bérbeadása az iparterületen

Előadó: Baracskai József polgármester

Tárgyalja: Gazdasági és Városfejlesztési Bizottság

1. Elővásárlási jogról való lemondás

Előadó: Baracskai József polgármester

Tárgyalja: Gazdasági és Városfejlesztési Bizottság

1. „Hét vezér” szoborcsoport felállítása

Előadó: Baracskai József polgármester

Tárgyalja: Gazdasági és Városfejlesztési Bizottság

1. „Fenntartható Térségi modellprogramok megalapozása a nyugat-dunántúli régióban” projekt közbeszerzési eljárása felelősségi rendjének elfogadása

Előadó: Baracskai József polgármester

Tárgyalja: Gazdasági és Városfejlesztési Bizottság

24. Köznevelési intézményátszervezés véleményezése

Előadó: Baracskai József polgármester

Tárgyalja: Humán Ügyek Bizottsága

25. LEADER támogatott projektek megvalósítása

Előadó: Baracskai József

Tárgyalja: Gazdasági és Városfejlesztési Bizottság

26. Kérdések, interpellációk

27. Egyebek

**Baracskai József:** Köszöntöm a megjelenteket, megállapítom, hogy a képviselő-testület 5 tagja jelen van, így határozatképes. Dr. Varga Tamás, Kovács László és Dr. Tihanyi Ottó képviselők jelezték távolmaradásukat a testületi ülésről.

Kérem, aki egyetért a napirendi pontok tárgyalásával, kézfeltartással jelezze.

A képviselő-testület 5 igen szavazattal egyetért a napirendi pontok tárgyalásával.

**1. sz. napirendi pont**

**Lejárt határidejű határozatok végrehajtása**

*A napirendhez tartozó előterjesztés a jegyzőkönyv mellékletét képezi.*

**Gelencsér István:** A választással kapcsolatosan volt-e valamilyen rendkívüli esemény?

A sportpálya lelátó avatására mikor kerül sor? A Szabadság utcai szeméttisztítás folytatását mikor tervezik?

**Baracskai József**: A lelátóval kapcsolatban a szerződésben június 6-i dátum szerepel, a ZVFC vezetésével már tárgyaltunk az átadó időpontjáról. A Szabadság u. 128. sz. alatti kommunális hulladék magánterületen van lerakva. Az ingatlan tulajdonosát nem sikerül elérni, a környezetvédelmi hatóságot értesítettük, meg kell szüntetni ezt az állapotot.

A szomszédok is jelezték a problémát, szeretném felhívni a lakosság figyelmét, hogy jelezzék, ha valamilyen illegális hulladéklerakást látnak, fényképezzék le. Az önkormányzat nem győzi felszámolni az illegális hulladéklerakókat, ehhez szükséges a lakosság szemléletformálása. A lakosság nagy része jogkövető magatartást tanúsít és tudatosan figyel a környezetére.

**Dr. Simon Beáta:** A választáson gyakorlatilag olyan cselekmény, amely érdemi intézkedést igényelt volna nem történt. Az országgyűlési választásoknál a kifogások elbírálásában hatáskörrel rendelkező választási szerv nem a helyi választási iroda és a választási bizottság, hanem a területi. Bármilyen választási szabálysértő kifogás indult volna el, ezek nem helyileg kerültek volna elbírálásra. Ami a Szabadság utca 128. sz. ingatlanon elhelyezett illegális hulladék felszámolását érinti, túl vagyunk több helyszíni szemlén. Hatósági kötelezési eljárást kell megvárni, hiszen ezen eljárást követően leszünk abban a helyzetben, hogy megtegyük azokat a jogi lépéseket, amely a szemét elhelyezésének az ingatlan tulajdonos helyett történő megszüntetését fogja maga után vonni. A közigazgatási bírságolásnak a jogerőre emelkedett határozatát megvárjuk. Az ügy folyamatban van, közfoglalkoztatottakkal elindult a szemét elszállítása, de olyan nagy mennyiségű rohadó hulládéról van szó, hogy ennek az elszállítását kézi erővel nem tudjuk megoldani közegészségügyi okokból. Markolóra és több konténerre van szükség a hulladék elszállításához.

**Baracskai József:** Megköszönöm a város lakóinak a részvételét Zalaszentgrót Város 30. évfordulója alkalmából tartott rendezvényen, továbbá köszönet a rendezőknek és a fellépőknek.

Kérem, aki elfogadja a lejárt határidejű határozati végrehajtásáról szóló beszámolót, kézfeltartással szavazzon.

A képviselő-testület 5 igen szavazattal elfogadta a beszámolót.

**2. sz. napirendi pont**

**A 2013. évi költségvetés végrehajtásáról és a 2013. évi költségvetési pénzmaradvány jóváhagyásáról szóló önkormányzati rendelet elfogadása**

*A napirendhez tartozó előterjesztés a jegyzőkönyv mellékletét képezi.*

**Baracskai József:** A költségvetés megtervezésénél láttuk, hogy jelentős pénzmaradványunk volt, mely átsegített a pénzügyi nehézségeken a költségvetés tervezésben. Az előterjesztés részletezi, melyek azok a feladatok, ahol többletbevételt tudtunk produkálni. Az egész rendszer megváltozott, normatív finanszírozásról áttértünk feladatalapú finanszírozásra. Megköszönöm a hivatal munkatársainak a munkáját.

**Gelencsér István:** A Pénzügyi és Ügyrendi Bizottság megtárgyalta elfogadásra javasolja a képviselő-testületnek.

**Baracskai József**: Kérem, aki egyetért a rendelet elfogadásával, kézfeltartással szavazzon.

*A képviselő-testület 5 igen szavazattal megalkotta a 11/2014. (IV. 25.) sz. rendeletét a 2013. évi költségvetés végrehajtásáról és a 2013. évi költségvetési pénzmaradvány jóváhagyásáról.*

**3. sz. napirendi pont**

**A 2014. évi költségvetési rendelet módosításáról szóló önkormányzati rendelet elfogadása**

*A napirendhez tartozó előterjesztés a jegyzőkönyv mellékletét képezi.*

**Baracskai József:** Jó hír, hogy módosítjuk a költségvetést, mivel ez általában azt jelenti, hogy pályázatokból adódóan pluszforrások jelennek meg a költségvetésben. Három nyertes pályázatunk van a LEADER programban. Fenntartható térségi modellprogramok megalapozás a Nyugat-dunántúli régióban című projekt 47.344 eFt támogatási összeg /fejlesztési rész: 42.174 eFt, működés: 5.169 eFt/. Ezáltal megújul a város egyik szimbolikus épülete a volt zeneiskola, ahol a térségi fenntarthatósági központ kerül kialakításra, és az energiatakarékossággal kapcsolatban érdeklődhetnek a lakók. A Családsegítő Szolgáltat elköltözik a volt gimnáziumi épület alsó szintjére.

Közös kertünk: Zala Fenntartható táj (újra) használat a Zalai dombságban című projekt 14.923 eFt támogatási összeg, ez a volt Csapatotthont érinti a Horgásztanyával szemben, ahol kialakításra kerül egy mintakert pihenőparkkal. Ezzel kezdetét veszi a halastavak körüli rész rehabilitálása.

Fecske-ház II. projekt keretében 8.386 eFt támogatási összeg került beépítésre, mely a volt bölcsődében kerül kialakításra, ezzel véglegessé válik az épület felújítása. Az újabb fecskeház kialakításával szeretnénk a helyi fiatalok letelepedését elősegíteni. A határozati javaslatban szerepel, hogy az Egészségügyi Központ részére fizikoterápiás készülék beszerzését engedélyezzük 445.000 forint értékben, kérem fogadja el a képviselő-testület.

**Gelencsér István**: A kerékpár úton néhány helyen a gyökérzet felnyomta a talajt, lehetne esetleg a felújítását elkezdeni?

**Baracskai József**: Találunk megoldást a kerékpárút felújítására, a közelmúltban egy gazdálkodó haladt keresztül meg a kerékpárúton és megpróbálta beszántani, ez kijavításra került.

Fokozott figyelmet igényel a kerékpárút, hiába van kihelyezve, hogy lovakkal közlekedni tilos a kerékpárúton, folyamatosan ott közlekednek.

**Dr. Schvarcz Csaba**: Nem akarta beszántani a kerékpárutat a gazdálkodó, egy véletlen baleset következménye, rövid időn belül rendbe tette.

**Baracskai József:** Kérem, aki egyetért a határozati javaslattal, kézfeltartással szavazzon.

A képviselő-testület 5 igen szavazattal az alábbi határozatot hozta:

**35/A/2014.(IV.24.) számú képviselő-testületi határozat**

Zalaszentgrót Város Önkormányzat Képviselő-testülete a Városi Önkormányzat Egészségügyi Központja részére engedélyezi fizikoterápiás készülék beszerzését bruttó 445.000,-Ft összegben, melyhez szükséges pótelőirányzatot a következő költségvetési rendelet módosításakor biztosítja.

Határidő: 2014. június 30.

Felelős: Baracskai József polgármester

Kérem, aki egyetért a költségvetési rendelet módosításával, kézfeltartással szavazzon.

*A képviselő-testület 5 igen szavazattal megalkotta a 12/2014. (IV. 25.) sz. önkormányzati rendeletét az önkormányzat 2014. évi költségvetéséről szóló 3/2014. (II.13.) önkormányzati rendelt módosításáról*

**4. sz. napirendi pont**

**Zalaszentgrót Város Önkormányzat Szervezeti és Működési Szabályzatról szóló rendeletének módosítása**

*A napirendhez tartozó előterjesztés a jegyzőkönyv mellékletét képezi.*

**Baracskai József:** Az Országgyűlés a 2013. december 17-i ülésnapján elfogadta a népszavazás kezdeményezéséről, az európai polgári kezdeményezésről, valamint a népszavazási eljárásról szóló 2013. évi CCXXXVIII törvényt, melynek hatályba lépésére 2014. január 18-án került sor. A törvény a népi kezdeményezés, mint jogintézmény megszüntetése mellett hatályon kívül helyezte a helyi önkormányzatokról szóló 1990. évi LXV törvény helyi népszavazásra és népi kezdeményezésére vonatkozó 45-51. §-ait, köztük az 50. § (2) bekezdésében meghatározott - a helyi népszavazás és népi kezdeményezés részletes szabályainak kialakítására vonatkozó - önkormányzati rendeletalkotási felhatalmazást. Az önkormányzatoknak e körben csak annyi hatásköre maradt, hogy 10 % - 25 %-os mértékű törvényi keretek között rendeletben határozza meg a helyi népszavazás kezdeményezéséhez szükséges választópolgárok számát.

Kérem, aki egyetért a rendelet módosításával, kézfeltartással szavazzon.

A képviselő-testület 5 igen szavazattal megalkotta a 13/2014. (IV. 25.) sz. önkormányzati rendeletét a Szervezeti és Működési Szabályzatról szóló 7/2013. (III. 28.) önkormányzati rendelet módosításáról.

**5. sz. napirendi pont**

**Beszámoló a 2013. évi pénzügyi, gazdasági ellenőrzések tapasztalatairól**

*A napirendhez tartozó előterjesztés a jegyzőkönyv mellékletét képezi.*

**Baracskai József:** Az előterjesztésben láthatták azokat a vizsgálati tárgyakat, melyeket a belső ellenőrzés vizsgál: Zalaszentgrót Város Önkormányzata részéről a közterület foglalási díjak megállapításának, nyilvántartásának, beszedésének vizsgálatát. Az óvodánál a térítési díjak beszedésének a vizsgálatát, a VMK-nál a működés szabályozottságát, a Szociális és Gyermekjóléti Alapszolgáltatási Központnál szintén a térítési díjak a beszedésének a vizsgálatát. Az ellenőrzéseket elvégezték, a megfelelő konzekvenciát le kell szűrni és e szerint kell eljárni. Zalaszentgrót Város Önkormányzata pontosította a közterület foglalási díjak megállapításáról szóló rendeletét, elkezdődtek a ellenőrzések a belső ellenőri előírások szerint. Vannak közterület használók, akik még többszöri kérés ellenére sem jeleztek vissza, velük szemben a rendelet előírásainak megfelelően járunk el.

Kérem, aki egyetért az ellenőrzések tapasztalataival, kézfeltartással szavazzon.

A képviselő-testület 5 igen szavazattal az alábbi határozatot hozta:

**36/2014. (IV. 24.) számú képviselő-testületi határozat**

1) Zalaszentgrót Város Önkormányzatának Képviselő-testülete a 2013. évben elvégzett belső ellenőrzésről készült beszámolót megtárgyalta és az előterjesztés 1/A. és 1-3. számú mellékleteinek megfelelő tartalommal elfogadja.

Felkéri a jegyzőt, hogy a határozati kivonat egy példányának megküldésével a belső ellenőrt értesítse.

Határidő: 2014. április 30.

Felelős: Baracskai József polgármester

Dr. Simon Beáta jegyző

**2)** Zalaszentgrót Város Önkormányzatának Képviselő-testülete a 2013. évben a külső ellenőrzésekről készült beszámolót megtárgyalta és az előterjesztés 4. számú mellékletének megfelelő tartalommal elfogadta.

Határidő: azonnal

Felelős: Baracskai József polgármester

Dr. Simon Beáta jegyző

**6. sz. napirendi pont**

**Beszámoló az önkormányzat gyermekjóléti és gyermekvédelmi feladatairól**

*A napirendhez tartozó előterjesztés a jegyzőkönyv mellékletét képezi.*

**Baracskai József:** Köszöntöm Husz Márta intézményvezető asszonyt.

**Balogh Gábor**: A Szociális Bizottság megtárgyalta, elfogadásra javasolja a képviselő-testületnek.

**Baracskai József:** Köszönöm a munkájukat, jelenleg ellenőrzés és költözés folyik az intézményben ennek ellenére a Családsegítő Szolgálat akadálytalanul folytatja a munkát.

Jó hír, hogy más települések is szeretnének csatlakozni, látván az itt végzett munka eredményeit.

Kérem, aki egyetért a gyermekjóléti és gyermekvédelmi feladatairól szóló beszámolóval, kézfeltartással szavazzon.

A képviselő-testület 5 igen szavazattal az alábbi határozatot hozta:

**37/2014. (IV. 24.) számú képviselő-testületi határozat**

Zalaszentgrót Városi Önkormányzat Képviselő-testülete az önkormányzat 2013. évi a gyermekjóléti és gyermekvédelmi feladatainak ellátásáról szóló beszámolót az előterjesztés szerinti formában és tartalommal elfogadja.

Felkéri a jegyzőt, hogy a beszámolót terjessze fel a Zala Megyei Kormányhivatal Szociális és Gyámhivatalának.

**Határidő:** 2014. május 9.

**Felelős:** Dr. Simon Beáta jegyző

**7. sz. napirendi pont**

**Beszámoló ZalA-KAR Térségi Innovációs Társulás 2013. évi munkájáról**

*A napirendhez tartozó előterjesztés a jegyzőkönyv mellékletét képezi.*

**Baracskai József:** Tisztújításon ment keresztül a Társulás, mivel feladatok szűntek meg, hatásköröket vettek el tőlünk. A Társulás kimondta, hogy nem szeretne megszűnni, közigazgatásilag megváltozott a helyzet, most 25 településsel folytatja a munkáját. A belső ellenőrzést társulási formában látjuk el. Az Európai Uniós pályázatok megyei szinten kerülnek leosztásra, azt szeretném, ha a kistérségnek is lenne beleszólása. Vannak olyan intézményeink, melyeknek mi vagyunk a fenntartói, de térségi feladatot is ellátnak. Többször jeleztem a kistérségnek, hogy az ellátott települések valamilyen szinten járuljanak hozzá ezen intézmények fenntartásához. Az Operatív Bizottságban teljesen más munkamódszert alakítottunk ki, minden hónap első szerdáján ülést tartunk, és az aktuális dolgokról tárgyalunk.

A Társulási Megállapodás Társulási Tanács felé történő beszámolási kötelezettséget rögzíti, ugyanakkor fontosnak tartjuk, hogy Zalaszentgrót Város Önkormányzata, mint a Társulás tag-és székhely települése is megfelelő tájékoztatást kapjon a működésről.

Ennek alapján elkészítésre került a Társulás 2013. évi tevékenységéről szóló beszámoló.

**Beke László:** Támogatom a Társulás működését, az elmúlt években próbáltam összefogni a települések oktatását. A 2013. évben nagyon sokat köszönhettem a ZalA-KAR közhasznú munkásainak, nagyon sok munkát elvégeztek az iskola részére.

**Baracskai József:** Kérem, aki egyetért a ZalA-KAR Térségi Innovációs Társulás beszámolójával, kézfeltartással szavazzon.

A képviselő-testület 5 igen szavazattal az alábbi határozatot hozta:

**38/2014. (IV. 24.) számú képviselő-testületi határozat**

Zalaszentgrót Város Önkormányzatának Képviselő-testülete a ZalA-KAR Térségi Innovációs Társulás 2013. évi tevékenységéről szóló beszámolót az előterjesztés melléklete szerinti tartalommal jóváhagyja

Felkéri a jegyzőt, hogy a határozati kivonat egy példányának megküldésével a ZalA-KAR Térségi Innovációs Társulást értesítse.

Határidő: azonnal

Felelős: Baracskai József polgármester

**8. sz. napirendi pont**

**Beszámoló Zalaszentgrót és környező települések Intézményfenntartó Társulás 2013. évi munkájáról.**

*A napirendhez tartozó előterjesztés a jegyzőkönyv mellékletét képezi.*

**Baracskai József:** Az Intézményfenntartó Társulásnak Zalaszentgrót Város a gesztorönkormányzata. Több település jelezte, hogy szeretne hozzánk csatlakozni. Az idei évben még nem tudjuk, mi lesz a sorsa az Intézményfenntartó Társulásoknak, így ezekkel jelenleg nem foglalkozunk. A szociális ügyek ellátása az Intézményfenntartó Társulás számára plusz normatívát jelent, ezeket kötelesek vagyunk ellátni az aprófalvas, elöregedett településeken.

**Beke László**: Itt az összefogás a lényeg, önmagában egy település nem tudja megoldani a jelentkező problémákat.

Kérem, aki egyetért az Intézményfenntartó Társulás 2013. évi munkájának beszámolójával, kézfeltartással szavazzon.

A képviselő-testület 5 igen szavazattal az alábbi határozatot hozta:

**39/2014. (IV. 24.) számú képviselő-testületi határozat**

Zalaszentgrót Város Önkormányzatának Képviselő-testülete a Zalaszentgrót és környező települések Intézményfenntartó Társulása 2013. évi munkájáról szóló beszámolót az előterjesztés 1. számú melléklete szerinti tartalommal elfogadja.

Felkéri a jegyzőt, hogy a határozati kivonat egy példányának megküldésével a Zalaszentgrót és környező települések Intézményfenntartó Társulását értesítse.

Határidő: 2014. április 30.

Felelős**:** Baracskai József polgármester

Dr. Simon Beáta jegyző

**9. sz. napirendi pont**

**Szentgróti Víz- és Fürdő Kft. beszámolója a 2013. évi működésről, 2014. évi üzleti és üzemelési tervének, valamint az egyszerűsített éves beszámolójának jóváhagyása**

*A napirendhez tartozó előterjesztés a jegyzőkönyv mellékletét képezi.*

**Baracskai József:** Köszöntöm Horváth Zoltánt a Fürdő Kft. ügyvezetőjét. A Kft. Felügyelő Bizottsági ülésén hozott határozatot felolvasom. A Gazdasági Bizottság ülésén is elhangzott, hogy valóban át kell tekinteni a jövőbeni fejlesztési lehetőségeket, hogy mit szeretnénk kezdeni a fürdővel az elkövetkezendőkben. A jelenlegi üzemeltetés egy szinten tartás, a mai világban ez nem elég, magántőke behozatala nélkül viszont nem tudunk fejleszteni. A beszámolóból kitűnik a nyári vendégszám, nyilván a több vendég szám a cél, hogy a költségeinket csökkenteni tudjuk. A fedett fürdő esetleges téli üzemeltetése nagy anyagi terhet róna az önkormányzatra. Az önkormányzat 18 millió forinttal támogatja a Kft. működését, ebből a hitelfelvétel miatt egy részét a törlesztésre fordítjuk. A Coca-Colával tárgyalások folynak a hőátadás miatt. Az első szerződésekben sokat beszéltünk arról a kitételről, hogy a fölösleges hőt a Coca-Cola ingyen átadja a Fürdőnek. Azóta már két kutat is létesítettek és ez így megváltozott. El kell gondolkodni, hogyan tudunk még több vendéget ide csábítani, többször hirdettük, hogy a helyi lakosokat kedvezményben részesítjük.

**Beke László:** A Gazdasági és Városfejlesztési Bizottság a napirendet megtárgyalta, elfogadásra javasolja a képviselő-testületnek. A kimutatásból kiderül, hogy kevés a helyi látogatók száma a fürdőben. Nagy a felelőssége Zalaszentgrót Város Önkormányzatának a strand jövőjét illetően. A 2013. évben történtek marketing fogások, melyek a látogatók számát növelték, ehhez a létesítményhez az önkormányzatnak mindig hozzá kell tenni, soha nem lesz rentábilis. A létesítmény 11 éves, folyamatos karbantartásra, felújításra szorul.

**Baracskai József:** Május 1-én nyit a fürdő, folyik a tereprendezés és a takarítás, hogy a látogatókat egy rendezett környezet várja.

Kérem, aki egyetért a Szentgróti Víz- és Fürdő Kft. beszámolójával, kézfeltartással szavazzon.

A képviselő-testület 5 igen szavazattal az alábbi határozatot hozta:

**40/2014. (IV. 24.) számú képviselő-testületi határozat**

1. Zalaszentgrót Város Önkormányzatának Képviselő-testülete, mint a Szentgróti Víz – és Fürdő Kft egyszemélyes tulajdonosa, a gazdasági társaság legfőbb szerve a Szentgróti Víz- és Fürdő Kft ügyvezetőjének a fürdő működésével kapcsolatos beszámolóját elfogadja.

**Határidő:** 2014. április 24.

**Felelős:** Baracskai József

1. Zalaszentgrót Város Önkormányzatának Képviselő-testülete, mint a Szentgróti Víz – és Fürdő Kft egyszemélyes tulajdonosa, a gazdasági társaság legfőbb szerve a Szentgróti Víz- és Fürdő Kft 2013. évi egyszerűsített éves beszámolóját elfogadja.

**Határidő**: 2014. április 24.

**Felelős**: Baracskai József

1. Zalaszentgrót Város Önkormányzatának Képviselő-testülete, mint a Szentgróti Víz – és Fürdő Kft egyszemélyes tulajdonosa, a gazdasági társaság legfőbb szerve a Szentgróti Víz- és Fürdő Kft ügyvezetőjének 2014. évi üzleti és üzemelési tervét elfogadja.

**10. sz. napirendi pont**

**Szociális nyári gyermekétkeztetésre pályázat benyújtása**

*A napirendhez tartozó előterjesztés a jegyzőkönyv mellékletét képezi.*

**Baracskai József:** Ez a pályázat az önkormányzat részéről minden évben benyújtásra kerül.

**Beke László:** A Humán Ügyek Bizottság megtárgyalta, egyhangúlag támogattuk a pályázat benyújtását. Egyre nagyobb szükség van a nyári gyermekétkeztetésre, egyre több gyerek csak így jut napi egyszeri meleg étkezéshez.

**Gelencsér István**: A Pénzügyi és Ügyrendi Bizottság megtárgyalta, elfogadásra javasolja a Képviselő-testületnek.

Kérem, aki egyetért a gyermekétkeztetés pályázat benyújtásával, kézfeltartással szavazzon.

A képviselő-testület 5 igen szavazattal az alábbi határozatot hozta:

**41/2014. (IV. 24.) számú képviselő-testületi határozat**

Zalaszentgrót Város Önkormányzatának Képviselő-testülete a 2014. évi szociális nyári gyermekétkeztetés támogatására pályázatot nyújt be 78 fő vonatkozásában 1.239.040 Ft támogatási összeggel 271.040., Ft önrész biztosításával.

Zalaszentgrót Város Önkormányzatának Képviselő-testülete a pályázat önrészét az eseti szociális ellátások előirányzat terhére biztosítja.

Zalaszentgrót Város Önkormányzatának Képviselő-testülete felkéri a polgármestert, hogy intézkedjen a pályázat benyújtásáról.

Határidő: 2014. május 7.

Felelős: Baracskai József polgármester

**11. sz. napirendi pont**

**Zalaszentgróti Szociális és Gyermekjóléti Alapszolgáltatási Központ Szervezeti és Működési Szabályzatának, Szakmai Programjának, házirendjének jóváhagyása**

*A napirendhez tartozó előterjesztés a jegyzőkönyv mellékletét képezi.*

**Baracskai József:** Az intézménynek az önkormányzat a fenntartója, egy terjedelmes anyagot kaptunk a szakmai programról.

**Balogh Gábor**: A Szociális Bizottság megtárgyalta, elfogadásra javasolja a képviselő-testületnek. Megköszönöm az Intézményvezető Asszonynak a bizottsági ülésen tartott tájékoztatóját.

**Baracskai József:** Kérem, aki egyetért az intézmény SZMSZ-ének és a Szakmai Programjának, házirendjének jóváhagyásával, kézfeltartással szavazzon.

A képviselő-testület 5 igen szavazattal az alábbi határozatot hozta:

**42/2014. (IV. 24.) számú képviselő-testületi határozat**

Zalaszentgrót Város Önkormányzata Képviselő-testülete megtárgyalta és jóváhagyta a Zalaszentgróti Szociális és Gyermekjóléti Alapszolgáltatási Központ Szervezeti és Működési Szabályzatának és Szakmai Programjának módosítását, valamint házirendjét az előterjesztés 1., 2., illetőleg 3. számú melléklete szerinti formában és tartalommal.

A Képviselő-testület felhatalmazza a polgármestert a Zalaszentgróti Szociális és Gyermekjóléti Alapszolgáltatási Központ módosított Szervezeti és Működési Szabályzatának és Szakmai Programjának aláírására.

A Képviselő-testület felkéri a jegyzőt, hogy a döntésről értesítse a Zalaszentgróti Szociális és Gyermekjóléti Alapszolgáltatási Központ intézményvezetőjét.

Határidő: 2014. április 30.

Felelős: Dr. Simon Beáta jegyző

**12. sz. napirendi pont**

**Önkormányzati támogatás jóváhagyása**

*A napirendhez tartozó előterjesztés a jegyzőkönyv mellékletét képezi.*

**Baracskai József:** A Csáfordi Részönkormányzathoz fordult a Csáfordi Polgárőr Egyesület azzal a megkereséssel, hogy eredményes működésük elősegítése céljából dologi és működési kiadásra felhasználható támogatás formájában az Egyesület működési költségeihez az Önkormányzat az anyagi lehetőségeihez mérten szíveskedjen hozzájárulni.

**Balogh Gábor**: A részönkormányzat az elmúlt évhez képest növelte az egyesület támogatását, irodahelyiséget biztosítottunk számukra. A Polgárőrség részt vesz a részönkormányzat területén társadalmi munkában, mely nagy összeget megtakarít számunkra.

**Baracskai József:** Fontosnak tartom a Polgárőrség működését, jelenleg két részönkormányzat területén működik. Tárgyalások folynak Zalaszentgrót belterületén is az egyesület működésével kapcsolatban. A Pénzügyi és Ügyrendi Bizottság megtárgyalta, elfogadásra javasolja a képviselő-testületnek.

Kérem, aki egyetért az önkormányzati támogatás jóváhagyásával, kézfeltartással szavazzon.

A képviselő-testület 5 igen szavazattal az alábbi határozatot hozta:

**43/2014. (IV. 24.) számú képviselő-testületi határozat**

Zalaszentgrót Város Önkormányzatának Képviselő-testülete Zalaszentgrót Város Önkormányzata 3/2014. (II.13.) sz. költségvetési rendeletének 20. §. 1.b) bekezdése alapján - a Csáfordi Részönkormányzati keretből - a Csáfordi Polgárőr Egyesület számára 70.000,- Ft működési támogatást nyújt a 2014. évi költségvetés dologi kiadásainak terhére.

**Határidő:** 2014.05.08

**Felelős:**  Baracskai József polgármester

**13. sz. napirendi pont**

**COCA-COLA HBC Magyarország Kft. támogatásának elfogadása**

*A napirendhez tartozó előterjesztés a jegyzőkönyv mellékletét képezi.*

**Baracskai József:** A Coca-Cola HBC Magyarország Kft. minden évben 2,4 millió összeg átadásával támogatja a zalaszentgróti rendezvényeket. Az idei évben a játszóterek felújítását támogatja. A támogatás elfogadásának jóváhagyásához az Államháztartási törvény szerint testületi döntés szükséges.

Kérem, aki egyetért a Coca-Cola HBC Magyarország Kft. támogatásának elfogadásával, kézfeltartással szavazzon.

A képviselő-testület 5 igen szavazattal az alábbi határozatot hozta:

**44/2014. (IV. 24.) számú képviselő-testületi határozat**

Zalaszentgrót Városi Önkormányzat Képviselő-testülete úgy dönt, hogy a Coca-Cola HBC Magyarország Kft. által játszóterek felújítására felajánlott 2,4 millió forint összegű támogatást köszönettel elfogadja.

Felkéri Baracskai József polgármestert a támogatási szerződés aláírására.

**Határidő:** 2014. május 25.

**Felelős:** Baracskai József polgármester

**14. sz. napirendi pont**

**Beszámoló a Közös Önkormányzati Hivatal 2013. évi tevékenységről, valamint a polgármesterre, bizottságokra átruházott hatáskörökről**

*A napirendhez tartozó előterjesztés a jegyzőkönyv mellékletét képezi.*

**Beke László:** A Humán Ügyek Bizottsága tárgyalta, egyhangúlag elfogadásra javasolja a képviselő-testületnek. Ha megnézzük a hivatal 2013. évi tevékenységét, a feladat nagyon sok volt a folyamatos közigazgatási változásnak köszönhetően. Rengeteg azonnal megoldandó feladatot kellett végrehajtani, úgy hogy a lakosság számára ez észrevétlen legyen. Bővült a hivatal feladata, a hozzácsatolt önkormányzatoknak köszönhetően. A lakosság részéről a naprakészen elvégzett munkát illetően nem érkezett panasz, mely a hivatal érdemeit csökkentette volna.

Mióta Jegyző Asszony vezeti a hivatalt az előterjesztéseknek a minősége jelentősen javult, olyan anyagot kapunk, hogy képviselő-testületi tagként teljes körűen tájékozódhatunk a döntésre előterjesztett ügyekről. Így felelősségteljesen tudjuk meghozni a döntésünket. Az egész hivatali ügymenet jelentősen változott a korábbi évekhez képest, és változott a hivatalnak a környezete is. A lakosság részéről bármilyen kétely felvetődött volna, azt mondom ez az a hely, ahová a beérkező az ügyes bajos dolgaival nap, mint nap fordulhat. Az idegen is előbb-utóbb ide téved és nem mindegy, hogy néz ki a hivatal környezete. Láthattuk, hogy nézett ki az épület, azt látom, hogy igyekeznek benne rendet, tisztaságot tenni és a XXI század követelményeinek megfelelni. Minden önkormányzati dolgozónak megköszönöm a munkáját, a hivatalnak a kifelé mutató imázsa jelentősen javult és ez Jegyző Asszonynak köszönhető.

**Balogh Gábor**: A Szociális Bizottság tárgyalta, elfogadásra javaslom a képviselő-testületnek.

**Gelencsér István:** Zalabérrel megörököltük a Szent Rita Idősek Otthonát, a vele járó munkát sikerült zökkenőmentesen megoldani?

**Dr. Simon Beáta:** Köszönöm Beke László képviselő hozzászólását, valóban egy közösség munkájának az eredménye, ami nem egyszerű és sok túlmunkát is jelent a dolgozók számára. Nagyon nehéz ezeket az ügyeket nyolc órában elvégezni, és nagyon nehéz az egyszemélyes feladat ellátási helyeknél a szabadságokat kiadni. A társult települések ügyeinek az ellátása során egy egymáshoz szokást meg kell hogy éljük, egymás helyzetét át kell látnunk, az ügyek tisztázása folyamatban van. Más gyakorlattal működött Zalabér és Zalavég, a pénzügyi rendszer is jelentős változáson ment keresztül. A pénzügyi feladat ellátási hely változott az átvett három főből egy fő végzi a pénzügyi feladatokat, látszólag nem tudja elvégezni ezt a mennyiségű feladatot, hiszen van ntézménye, melynek a gazdasági-pénzügyi feladatát is a hivatal látta el. Van óvodája mely változatlanul hozzá tartozik, megmaradt a térítési díjakkal kapcsolatos feladat. Ugyanúgy működnek a szociális és egyéb közfoglalkoztatási kifizetések a településeken. Elindult egy pozitív folyamat, mely köszönet elsősorban Zalabér Polgármesterének, hiszen Ő felismerte ezt a helyzetet, hogy ez a hivatali létszám már minden feladatot nem tud ellátni. Jelen pillanatban önkormányzati közalkalmazotti létszám is létesült pénzügyi feladatok ellátására. Ez érinti természetesen a Szent Rita Idősek Otthonában ellátott feladatokat, hiszen gyakorlatilag gazdasági létszáma nem volt, bonyolult volt a folyamatszabályozása.

Az intézmény szabályrendszere felülvizsgálatra került, voltak belső ellenőrzések, kincstári ellenőrzések. A finomhangolásoknak az ideje még hátra van a Szent Ritával kapcsolatban, hiszen itt új számvitel, új könyvelés indult el, bízom benne hogy ez a folyamat jó irányba halad.

**Gelencsér István**: A közfoglalkoztatottakkal kapcsolatban milyen létszámban indul a május program? Itt konkrétan a részönkormányzati foglalkoztatottakra gondolok.

**Baracskai József**: Az Egyebek napirendi pontban beszélünk a közfoglalkoztatási programról.

Egyetértek Beke László képviselővel, valóban a 2013. év egy nagyon nehéz év volt. Nyomon követtem a hivatal munkáját, a Jegyző Asszony koordinációját. Nem csak az épület volt muzeális látvány, de a szekrények is tele voltak úgymond csontvázakkal.

A rendeleteinket is folyamatosan megújítjuk, pontosítjuk, be szeretnénk tartatni. Szabályozott rend működik és nyomon lehet követni a dolgokat. Ez minden lakos számára és az intézmények számára is jót jelent. Elnyertünk egy ÁROP pályázatot melynek az első részében a hivatal szervezetfejlesztése szerepelt, a kérdőívek kiküldése és visszajelzése megérkezett. Nyilván voltak benne kritikák, de elmozdultunk egy pozitív irányban, és a csinosítások melyek folyamatban vannak nagyrészt mind a közfoglalkoztatottak munkájának köszönhető.

A lehető legtakarékosabban próbáljuk megoldani a hivatal felújítását. A számadatok nagyon beszédesek a mellékletben szerepelnek a képviselő-testületi ülés számai a 2012. évben 30 képviselő-testületi ülés volt, a 2013. évben 14. Ez köszönhető a pontos ütemezésnek, ezért is sajnálatos számomra, a képviselők hiányos megjelenése. Hónapokkal előre be lehet ütemezni, ennek ellenére egyes képviselők nem vesznek részt az üléseken. Nyilvánvaló, hogy mindenkinek van munkahelye, de előre lehet tervezi. Többen az utolsó percben közlik, hogy nem tudnak rész venni az ülésen. A képviselőket a választópolgárok választották ezért elvárható lenne, hogy a lehető legpontosabban jelenjenek meg a testületi üléseken és részt vegyenek a város életében.

Mindenkinek szeretném megköszönni a munkáját, egy jó közösség alakult ki a hivatalban, rettentő sokat dolgoznak és sok a pályázati anyag. A 2013. évben 142 millió forintot nyertünk pályázati forrásból, ezeknek a lebonyolítása is nagy munka, közben a jogszabályi háttér nem biztos, hogy mindig a legmegfelelőbb volt. Külön öröm számomra, hogy egy Önkormányzati és Közigazgatási Osztály is működik, nagy segítséget nyújt mind az intézmények mind a város érdekében. A tárgyalóteremben sor kerül egy szavazórendszer beépítésére, egy pályázatnak köszönhetően.

Kérem, aki egyetért a Közös Önkormányzati Hivatal 2013. évi beszámolójával, kézfeltartással szavazzon.

A képviselő-testület 5 igen szavazattal az alábbi határozatot hozta:

**45/2014. (IV. 24.) számú képviselő-testületi határozat**

Zalaszentgrót Város Önkormányzatának Képviselő-testülete a Zalaszentgróti Közös Önkormányzati Hivatal 2013. évi tevékenységéről, valamint a polgármesterre, bizottságokra átruházott hatáskörökről szóló beszámolót elfogadja.

Határidő: 2014. április 24.

Felelős: Dr. Simon Beáta jegyző

**15. sz. napirendi pont**

**Önkormányzati intézmények beszámolója**

*A napirendhez tartozó előterjesztés a jegyzőkönyv mellékletét képezi.*

**Baracskai József:** Városi Önkormányzat Egészségügyi Központját, a Zalaszentgróti Napközi otthonos Óvoda és Egységes Óvoda-bölcsőde , a Városi Könyvtár és Művelődési-Felnőttképzési Központ, a Zalaszentgróti Szociális és Gyermekjóléti Alapszolgáltatási Központ beszámolóját tartalmazza az előterjesztés. Köszöntöm Husz Márta és Varga István intézményvezetőket.

**Beke László**: A Humán Ügyek Bizottsága tárgyalta, egyhangú szavazással elfogadásra javasolta a képviselő-testületnek az intézmények beszámolóját. Megköszönöm azt a munkát, mely a város által fenntartott intézményekben végeztek az ott dolgozók.

Az Egészségügyi Központ beszámolójával a bizottság nem először találkozott, hiszen a közelmúltban a megválasztott intézményvezető pályázatában is hasonló anyaggal érkezett.

Egy pozitív folyamat indult el az intézményben, mely biztatást ad arra, hogy a jövőben az önkormányzatnak kevesebb összegbe kerüljön a fenntartása. Várhatóan a pályázat befejezésével, amikor a 200 kötött óra felszabadul egy célszerűbb, gazdaságosabb, a lakosság érdekeit jobban szolgáló egészségügyi ellátási struktúrát lehet kialakítani.

Az Egészségügyi Központ megnyert egy pályázatot, amivel a béreket tudja rendezni az elkövetkezőkben. A Napközi Otthonos Óvodát illetően Baráth Józsefné intézményvezető beszámolója egy nagyon körültekintő, tisztességes és a sokoldalú munkát visszaadó anyag.

A Zalaszentgróti Szociális és Gyermekjóléti Alapszolgálatatási Központ beszámolója számot adott az elvégzendő feladatokról a városban és a környező településeken. Intézményvezetőként érintett vagyok az intézmény munkájában, megköszönöm Husz Márta intézményvezető asszonynak és minden dolgozónak a munkáját, mellyel segítik a problémás családok helyzetének a megoldását. A Városi Könyvtár és Művelődési-Felnőttképzési Központ beszámolójában képet kaptunk arról a tevékenységről, melyet a lassan egyszemélyesé váló központ lát el, próbál közművelődési feladatokat ellátni, a lakosság közművelődési igényét szolgálni. Vannak pozitív dolgok, különböző rendezvények, színházlátogatás, kiállítás és a pályázatokból behozott pénzeszközök is. Összességében, mint a Humán Ügyek Bizottság elnöke ismét megköszönöm az intézmény munkáját.

**Gelencsér István**: Egy dologra hívnám fel a figyelmet, hogy az Egészségügyi Központ egy új létesítmény, de folyamatos karbantartást igényel, ezt számításba kell venni. Példa erre a Városi Sportcsarnok. melynek karbantartása nem volt folyamatos.

**Balogh Gábor**: A Szociális Bizottság tárgyalta, elfogadásra javasolja a képviselő-testületnek.

**Baracskai József**: Egyetértek Beke László képviselő hozzászólásával. Az Egészségügyi Központnál nagy jelentősége van az elnyert közel 50 milliós pályázatnak, mely a struktúraváltáshoz nagy segítséget jelent. Ezzel tudjuk csökkenteni az intézmény kiadásait, melyet az OEP bevételeken felül fizetünk az intézmény fenntartására. Az intézmény térségi feladatot is ellát, ha az öt éves kötelezettségünk lejár, újra lehet gondolni a szakrendelések átcsoportosítását.

Az intézményvezetőnek pontosítani kell a rendelési időket a vállalkozó orvosokkal.

Az óvoda beszámolóját megköszönöm Baráth Józsefné intézményvezetőnek, az intézmény működtetése nagy odafigyelést igényel, mivel a betegsége miatt nem tud minden nap részt venni a munkában. A VMK-ban a struktúrát kellene átgondolni az elkövetkezendőkben, hogy az intézmény a régi fényét hozza, értem ezt az épület és a programok felújításán. Az épület felújítására összeget kell teremteni, ez az adósságkonszolidációból kimaradt, egy jelentős összeget költöttünk volna rá az idei évben. Oda kell figyelni az intézmény személyi állományára, szeretnénk, ha nagyobb nyilvánosságot kapnának az intézményben szervezett programok, események.

A Szociális és Gyermekjóléti Alapszolgáltatási Központban jelenleg folyik az átköltözés.

Minden intézménynek további jó munkát kívánok, hiszen a céljaink közösek, az itt lakók számára biztosított szolgáltatásokat folyamatosan bővíteni kell.

Kérem, aki egyetért az önkormányzati intézmények beszámolójával, kézfeltartással szavazzon.

A képviselő-testület 5 igen szavazattal az alábbi határozatot hozta:

**46/2014. (IV. 24.) számú képviselő-testületi határozat**

Zalaszentgrót Város Önkormányzatának Képviselő-testülete

- a Városi Önkormányzat Egészségügyi Központja,

- a Zalaszentgróti Napközi otthonos Óvoda és Egységes Óvoda-bölcsőde,

- a Városi Könyvtár és Művelődési-Felnőttképzési Központ, valamint

- a Zalaszentgróti Szociális és Gyermekjóléti Alapszolgáltatási központ 2013. évi szakmai, pénzügyi és gazdasági tevékenységéről szóló beszámolókat az előterjesztés 1-4. számú mellékletei szerinti tartalommal elfogadja.

Felkéri az intézmények vezetőit, hogy a zavartalan működés fenntartása érdekében a jövőben is felelősségteljes gazdálkodást folytassanak.

A Képviselő-testület felkéri továbbá Baracskai József polgármestert, hogy a döntésről az érintett intézményvezetőket tájékoztassa.

**Határidő:** 2014. április 30.

**Felelős:** Baracskai József polgármester

**16. sz. napirendi pont**

**A zalaszentgróti 2400 hrsz-ú közterület elnevezésének meghatározása**

*A napirendihez tartozó előterjesztés a jegyzőkönyv mellékletét képezi.*

**Baracskai József:** Már többször szerepelt a napirendek között, a Zalka Máté utcanév megváltoztatásáról döntött a képviselő-testület. Lakossági fórumon az ott lakók véleménye az volt, hogy nem szeretnék megváltoztatni az utca nevét.

Sajnálom, hogy a mai ülésen Dr. Tihanyi Ottó képviselő nem jelent meg, Ő a téma egyik szakértője.

Törvény előírja, hogy meg kell változtatni, a lakosság semmiképpen nem szeretné, ha személyről kapná az új nevet, egy semleges nevet szeretnének, melyet az elkövetkezőkben semmilyen rezsim nem tud megtámadni és tilalmazni. Két javaslat szerepel, az egyik Dr. Tihanyi Ottó képviselő javaslata, mely szerint Szent Gellért utca, lakossági javaslat szerint pedig Domb utca elnevezés legyen.

**Beke László:** A Gazdasági és Városfejlesztési Bizottság megtárgyalta, a két javaslatból a Domb utca elnevezést javasolta elfogadásra a képviselő-testületnek. A lakosságnak elmondanám, benne van az előterjesztésben, hogy a névváltoztatás során azon okból is indokolt és elvárt a valamennyi szempontot figyelembe vevő, szakszerű eljárás, mivel a közterület elnevezését a megállapításától számított 10 éven belül nem lehet megváltoztatni.

A változás átvezetését mindenféle okmányon az ott lakók számára térítésmentesen elvégzik.

**Baracskai József:** A lakosok kívánsága az volt, hogy ha nem tarthatják meg a Zalka Máté utcát, márpedig a mostani törvények alapján meg kell változtatni, akkor a Domb utca legyen az új elnevezés. Támogatom a lakosság javaslatát, bár nem értek egyet a változtatás szükségszerű törvényi előírásával.

Kérem, aki egyetért a határozati javaslat 1. pontjával, kézfeltartással szavazzon.

A képviselő-testület 5 igen szavazattal az alábbi határozatot hozta:

**47/2014. (IV. 24.) számú képviselő-testületi határozat**

Zalaszentgrót Városi Önkormányzat Képviselő-testülete úgy dönt, hogy a zalaszentgróti 2400 hrsz.-ú közterületet Zalka Máté utca elnevezésről Domb utca elnevezésre változtatja.

A Képviselő-testület felkéri a jegyzőt, hogy a döntést a helyben szokásos módon tegye közzé, továbbá a döntésről értesítse az érintetteket és a szükséges szerveket, valamint felkéri a további szükséges intézkedések megtételére.

**Határidő:** 2014.május 31.

**Felelős:** Dr. Simon Beáta jegyző

**17. sz. napirendi pont**

**Közbeszerzési terv módosítása**

*A napirendhez tartozó előterjesztés a jegyzőkönyv mellékletét képezi.*

**Baracskai József: S**zerepel benne a Katalin lakótelep víz- és szennyvízelvezetése és egy másik projekt a „Fenntartható Térségi modellprogramok megalapozása a nyugat-dunántúli régióban” pályázathoz kapcsolódó építési beruházás is szerepel. Erről kellene döntenünk az előterjesztés 1. sz. melléklet szerint.

**Beke László:** A Gazdasági és Városfejlesztési Bizottság megtárgyalta, elfogadásra javasolja a képviselő-testületnek.

**Baracskai József**: Kérem, aki egyetért a közbeszerzési terv módosításával, kézfeltartással szavazzon.

A képviselő-testület 5 igen szavazattal az alábbi határozatot hozta:

**48/2014. (IV. 24.) számú képviselő-testületi határozat**

Zalaszentgrót Város Önkormányzatának Képviselő-testülete Zalaszentgrót Város Önkormányzat 2014. évi módosított közbeszerzési tervet az előterjesztés 1. számú melléklete szerinti tartalommal jóváhagyja.

Felkéri a jegyzőt, hogy tegye meg a szükséges intézkedéseket a 2014. évi közbeszerzési terv módosításának végrehajtásával és közzétételével kapcsolatban.

Határidő: 2014. április 30.

Felelős: Dr. Simon Beáta jegyző

**18. sz. napirendi pont**

**Város Könyvtár és Művelődési- Felnőttképzési Központ alapító okiratának módosítása**

*A napirendhez tartozó előterjesztés a jegyzőkönyv mellékletét képezi.*

**Baracskai József:** Az előterjesztésben részletesen felsorolja az alapító okirat módosításának okait.

**Beke László**: A Humán Ügyek Bizottsága megtárgyalta, elfogadásra javasolja a képviselő-testületnek.

**Baracskai József:** Kérem, aki egyetért a VMK alapító okiratának módosításával, kézfeltartással szavazzon.

A képviselő-testület 5 igen szavazattal az alábbi határozatot hozta:

**49/2014. (IV. 24.) számú képviselő-testületi határozat**

Zalaszentgrót Város Önkormányzatának Képviselő-testülete jóváhagyja a Városi Könyvtár és Művelődési-Felnőttképzési Központ az előterjesztés 1. számú mellékletét képező módosító okiratát és az előterjesztés 2. számú mellékletét képező, módosított egységes szerkezetbe foglalt alapító okiratát.

A Képviselő-testület felhatalmazza a polgármestert az alapító okirat aláírására.

A Képviselő-testület felkéri a jegyzőt, hogy a Magyar Államkincstár Zala Megyei Igazgatóságánál a szükséges dokumentumokkal ellátva kezdeményezze a törzskönyvi adatok átvezetését.

Határidő: 2014. május 15.

Felelős: Baracskai József polgármester

Dr. Simon Beáta jegyző

**19. sz. napirendi pont**

**GESZ munkamegosztási megállapodás jóváhagyása**

*A napirendhez tartozó előterjesztés a jegyzőkönyv mellékletét képezi.*

**Baracskai József:** 2014. január 1-jétől a GESZ vált jogosulttá a fenntartó önkormányzat alá tartozó önállóan működő, de nem önállóan gazdálkodó, illetve a nem önállóan működő és gazdálkodó költségvetési szervek gazdálkodásának vitelével, számvitelével kapcsolatos feladatok ellátására. Konkrétan is meghatározza azokat a feladatokat, melyeknek ellátását rögzíteni kell a munkamegosztási megállapodásban. Ennek megfelelően a megállapodás kiterjed a megállapodásban meghatározott szervek tervezési, gazdálkodási, finanszírozási, adatszolgáltatási, beszámolási, valamint a vagyon használatával és védelmével összefüggő feladatai ellátásának szabályozására.

**Gelencsér István:** Pénzügyi és Ügyrendi Bizottság tárgyalta, elfogadásra javasolja a képviselő-testületnek.

**Baracskai József**: Kérem, aki egyetért a GESZ munkamegosztási megállapodás jóváhagyásával, kézfeltartással szavazzon.

A képviselő-testület 5 igen szavazattal az alábbi határozatot hozta:

**50/2014. (IV. 24.) számú képviselő-testületi határozat**

Zalaszentgrót Város Önkormányzatának Képviselő-testülete a melléklet szerinti formában és tartalommal jóváhagyja a Zalaszentgróti Gazdasági Ellátó Szervezet, valamint a Zalaszentgróti Szociális és Gyermekjóléti Alapszolgáltatási Központ, a Zalaszentgróti Napköziotthonos Óvoda és Egységes Óvoda-bölcsőde, a Városi Könyvtár és Művelődési-Felnőttképzési Központ, a Városi Önkormányzat Egészségügyi Központja, illetve a Deák Ferenc Általános Iskola, Gimnázium és Alapfokú Művészeti Iskola között kötendő munkamegosztási megállapodást.

A Képviselő-testület felhatalmazza a polgármestert, a Zalaszentgróti Szociális és Gyermekjóléti Alapszolgáltatási Központ, a Zalaszentgróti Napköziotthonos Óvoda és Egységes Óvoda-bölcsőde, a Városi Könyvtár és Művelődési-Felnőttképzési Központ és a Városi Önkormányzat Egészségügyi Központja vezetőjét a munkamegosztási megállapodás aláírására.

A Képviselő-testület felhatalmazza a Zalaszentgróti Gazdasági Ellátó Szervezet vezetőjét a munkamegosztási megállapodás aláírására, egyben kötelezi az abban foglaltak betartására, valamint a szükséges intézkedések megtételére.

Határidő: folyamatos

Felelős: Baracskai József polgármester

**20. sz. napirendi pont**

**Földterület bérbeadása az iparterületen**

*A napirendhez tartozó előterjesztés a jegyzőkönyv mellékletét képezi.*

**Baracskai József:** Két kérelmező adott be termőföld haszonbérleti szerződésre igényt.

A haszonbérlet lejárata minkét esetben 2014.12.31. Nyilvánvaló, hogy abban az esetben ha valamilyen üzemet szeretnének létrehozni, az elsőbbséget élvez.

**Beke László:** A Gazdasági és Városfejlesztési Bizottság megtárgyalta, egyhangúlag elfogadásra javasolja a képviselő-testületnek. Két olyan kérelmezőről van szó, melyek a családjaik számára teremtik meg a megélhetést. Ha jön egy nagy befektető és szükség lenne iparterületre, rendelkezésre lehet bocsátani.

**Baracskai József:** Kérem, aki egyetért a földterület bérbeadásával az iparterületen, kézfeltartással szavazzon.

A képviselő-testület 5 igen szavazattal az alábbi határozatot hozta:

**51/2014. (IV. 24.) számú képviselő-testületi határozat**

1. Zalaszentgrót Város Önkormányzatának Képviselő-testülete úgy dönt, hogy Rózsa Gábor, 8790 Zalaszentgrót, Mikszáth K. u. 3. szám alatti lakossal fennálló haszonbérleti szerződést az alábbi feltételek szerint módosítja:

* haszonbérlet tárgya: Zalaszentgrót belterület 1397/3 hrsz.-ú 14455 m2 nagyságú területből 800 m2 nagyságú terület, valamint a Zalaszentgrót belterület 1397/5 hrsz.-ú 12228 m2 nagyságú területből 5000 m2 nagyságú terület,
* szántóként való kötött célú hasznosítási kötelezettség,
* a haszonbérlet időtartamának lejárta 2014.12.31. napja,
* bérleti díj 28.177,-Ft/ha/év.

2. Zalaszentgrót Város Önkormányzatának Képviselő-testülete úgy dönt, hogy Vágner László, 8790 Zalaszentgrót, Szabadság u. 79. szám alatti lakossal fennálló haszonbérleti szerződést az alábbi feltételek szerint módosítja:

* haszonbérlet tárgya: Zalaszentgrót belterület 1397/3 hrsz.-ú 14455 m2 nagyságú területből 8655 m2 nagyságú terület, valamint a Zalaszentgrót belterület 1397/5 hrsz.-ú 12228 m2 nagyságú területből a szerződés szerinti 6114 m2 nagyságú terület,
* legelőként való kötött célú hasznosítási kötelezettség,
* a haszonbérlet időtartamának lejárta 2014.12.31. napja,
* bérleti díj 21.133,-Ft/ha/év.

A Képviselő-testület felkéri a jegyzőt az érdekeltek döntésről való értesítésére.

Határidő: 2014. április 28.

Felelős: Dr. Simon Beáta jegyző

**21. sz. napirendi pont**

**Elővásárlási jogról való lemondás**

*A napirendhez tartozó előterjesztés a jegyzőkönyv mellékletét képezi.*

**Beke László:** A Gazdasági és Városfejlesztési Bizottság megtárgyalta, elfogadásra javasolja a képviselő-testületnek.

**Baracskai József**: Kérem, aki egyetért az elővásárlási jogról való lemondással, kézfeltartással szavazzon.

A képviselő-testület 5 igen szavazattal az alábbi határozatot hozta:

**52/2014. (IV. 24.) számú képviselő-testületi határozat**

1. Zalaszentgrót Város Önkormányzatának Képviselő-testülete a Zalaszentgrót közigazgatási területén fekvő, 020034/31 hrsz.-ú, helyi jelentőségű védett ingatlanra vonatkozó elővásárlási jogáról Mozsdényi Józsefné 8790 Zalaszentgrót, Bocskai u. 10/A. szám alatti lakos részére lemond.

A Képviselő-testület felkéri a jegyzőt az érdekeltek döntésről való értesítésére.

Határidő: 2014. május 15.

Felelős: Dr. Simon Beáta jegyző

1. Zalaszentgrót Város Önkormányzatának Képviselő-testülete a Zalaszentgrót közigazgatási területén fekvő, 010225/10 hrsz.-ú helyi védett jelentőségű ingatlan 805/6566-od részére vonatkozó elővásárlási jogáról Kertész Róbert 8790 Zalaszentgrót, Erzsébetrét 010225/15 hrsz. alatti lakos részére lemond.

A képviselő-testület felkéri a jegyzőt az érdekeltek döntésről való értesítésére.

Határidő: 2014. május 15.

Felelős: Dr. Simon Beáta jegyző

1. Zalaszentgrót Város Önkormányzatának Képviselő-testülete a Zalaszentgrót közigazgatási területén fekvő 010034/28 hrsz.-ú helyi védett jelentőségű ingatlanra vonatkozó elővásárlási jogáról Szabó Gyula 8790 Zalaszentgrót, Szentpéteri u. 35. szám alatti lakos részére lemond.

A Képviselő-testület felkéri a jegyzőt az érdekeltek döntésről való értesítésére.

Határidő: 2014. május 15.

Felelős: Dr. Simon Beáta jegyző

**22. sz. napirendi pont**

**„Hét vezér” szoborcsoport felállítása**

*A napirendhez tartozó előterjesztés a jegyzőkönyv mellékletét képezi.*

**Baracskai József:** Az oktatási intézmény anyagi támogatást nem kér az elképzelésük megvalósításához, viszont a törvény alapján a köztéri szobor, műalkotás állítása a képviselő-testület hatásköréből át nem ruházható feladat.

**Beke László:** A Gazdasági és Városfejlesztési Bizottsága megtárgyalta, egyhangúlag elfogadásra javasolja a képviselő-testületnek. Azon vagyunk, hogy az iskola környezete egyre szebb legyen, erre egy pályázatban is lehetőséget kaptak a diákok, hogy a környezetüket rendbe tegyék.

**Baracskai József:** Kérem, aki a szoborcsoport felállításával egyetért, kézfeltartással szavazzon.

A képviselő-testület 5 igen szavazattal az alábbi határozatot hozta:

**53/2014. (IV. 24.) számú képviselő-testületi határozat**

Zalaszentgrót Városi Önkormányzat Képviselő-testülete hozzájárul a Zalaszentgrót, Kossuth u. 11. szám alatti, 223. hrsz.-ú ingatlanon álló Deák Ferenc Általános Iskola, Gimnázium és Alapfokú Művészeti Iskola Zrínyi Miklós székhelyintézménye előtti részén a faragott oszlopokból álló „Hét vezér” szoborcsoport felállításához, melyhez költségvetési fedezetet nem biztosít.

**Határidő:** 2014. december 31.

**Felelős:** Baracskai József polgármester

**23. sz. napirendi pont**

**„Fenntartható Térségi modellprogramok megalapozása a nyugat-dunántúli régióban” projekt közbeszerzési eljárása felelősségi rendjének elfogadása**

*A napirendhez tartozó előterjesztés a jegyzőkönyv mellékletét képezi.*

**Baracskai József:** Ez a volt Zeneiskolát érintő pályázat, továbbá a környező épületek is felújításra kerülnek a házasságkötő terem környéke, a hivatal udvara, épülete. A Közbeszerzésre három árajánlatot kaptunk, a legkedvezőbb ajánlatott tevő a projekt közbeszerzési eljárásának lefolytatására dr. Kovács Lajost bízzuk meg.

**Beke László:** A Gazdasági és Városfejlesztési Bizottsága megtárgyalta, elfogadásra javasolja a képviselő-testületnek.

Kérem, aki egyetért a projekt közbeszerzési eljárás rendjének elfogadásával, kézfeltartással szavazzon.

A képviselő-testület 5 igen szavazattal az alábbi határozatot hozta:

**54/2014. (IV. 24.) számú képviselő-testületi határozat**

Zalaszentgrót Város Önkormányzatának Képviselő-testülete a „Fenntartható térségi modellprogramok megalapozása a Nyugat-dunántúli régióban” projekt építési munkálatainak lebonyolításához kapcsolódó közbeszerzési eljárás lefolytatásához, a közbeszerzésekről szóló 2011. évi CVIII. tv. 122.§-nak megfelelő felelősségi rendjét az 1. számú melléklet szerinti tartalommal fogadja el. A Képviselő-testület a projekt közbeszerzési eljárásának lefolytatásával 600.000,-Ft megbízási díj ellenében dr. Kovács Lajost bízza meg.

**Határidő:** 2014. április 24.

**Felelős:** Baracskai József polgármester

Dr. Simon Beáta jegyző

**24. sz. napirendi pont**

**Köznevelési intézményátszervezés véleményezése**

*A napirendhez tartozó előterjesztés a jegyzőkönyv mellékletét képezi.*

**Baracskai József:** A Klebelsberg Intézményfenntartó Központ Zalaszentgróti Tankerületének igazgatója, mint a fenntartó képviselője levelében megkereséssel fordult Zalaszentgrót Város Önkormányzata felé a Deák Ferenc Általános Iskola, Gimnázium és Alapfokú Művészeti Iskola tervezett átszervezésével kapcsolatban

**Beke László:** A Humán Ügyek Bizottsága megtárgyalta, egyhangúlag elfogadásra javasolja a képviselő-testületnek. Lényege, hogy a Zalacsányi és a Pókaszepetki Művészeti Iskola megszűnik. A tervezett átszervezések tanulói, szülői vagy dolgozói érdeket nem sértenek, tankötelezettséget befolyásoló tanulói jogviszonyt nem érintenek.

**Baracskai József:** Kérem, aki egyetért a köznevelési intézményátszervezéssel, kézfeltartással szavazzon.

A képviselő-testület 5 igen szavazattal az alábbi határozatot hozta:

**55/2014. (IV. 24.) számú képviselő-testületi határozat**

Zalaszentgrót Város Önkormányzatának Képviselő-testülete a Deák Ferenc Általános Iskola és Gimnázium Erkel Ferenc Alapfokú Művészeti Iskolája 8782 Zalacsány, Csány László u. 6. szám alatti, valamint a Deák Ferenc Általános Iskola és Gimnázium Tánc-Játék Alapfokú Művészeti Iskolája 8932 Pókaszepetk, Arany János u. 7. szám alatti telephelyének megszüntetésével egyetért.

A Képviselő-testület felkéri Baracskai József polgármestert, hogy a döntésről a Klebelsberg Intézményfenntartó Központ Zalaszentgróti Tankerületének igazgatóját tájékoztassa.

**Határidő:** 2014. április 30.

**Felelős:** Baracskai József polgármester

**25. sz. napirendi pont**

**LEADER támogatott projektek megvalósítása**

*A napirendhez tartozó előterjesztés a jegyzőkönyv mellékletét képezi.*

**Baracskai József:** 3 nyertes LEADER pályázatunk van, ezzel kapcsolatban nagyon sok olyan jellegű munka van, mely nem kerül plusz pénzbe, hiszen a pályázat lehetőséget ad rá. Gondolok itt az ellenőrök kinevezésére, a gáztervek elkészítésére.

Az Európai Uniós költségvetési ciklus végéből eredő közeli határidők, a Mezőgazdasági és Vidékfejlesztési Hivatal bonyolult eljárási rendje; a feladatok összetettsége; és az elvégzendő, azonnali, haladéktalan végrehajtást igénylő feladatok alapján indokolt, hogy a megítélt támogatások felhasználhatósága érdekében a projektek megvalósításával kapcsolatos további intézkedéseket a Tisztelt Képviselő-testület polgármesteri hatáskörbe utalja, ugyanis ennek megtétele nélkül ellehetetlenül a projektek megvalósíthatósága. Szeretném a határozati javaslatot kibővíteni, hogy utólagosan beszámoljak a képviselő-testületnek. A Zeneiskola projekt a leggyorsabb, 2014. 12. 31-ig meg kell valósítani. A mintakertnél is 12. 31. a megvalósítás, a fecskeház átalakítása nyáron megtörténik.

**Beke László:** A Gazdasági és Városfejlesztési Bizottság megtárgyalta, elfogadásra javasolja a képviselő-testületnek, egy megjegyzéssel, hogy azok a dolgozók akik részt vesznek a projekt végrehajtásában egyformán részesüljenek, ha valamilyen anyagi juttatást kapnak. Kérem, hogy a helyi vállalkozók elsőbbséget élvezzenek a munkák során.

**Baracskai József**: Ez természetes, hogy a helyi vállalkozóknak szeretnénk munkát adni.

Kérem, aki egyetért a LEADER támogatott projektek megvalósításával, kézfeltartással szavazzon.

A képviselő-testület 5 igen szavazattal az alábbi határozatot hozta:

**56/2014. (IV. 24.) számú képviselő-testületi határozat**

Zalaszentgrót Város Önkormányzatának Képviselő-testülete a „Fenntartható térségi modellprogramok megalapozása a Nyugat-dunántúli régióban”; „Közös kertünk Zala” táj(újra)használat a Zalai-dombságban és a Fecskeház építése Zalaszentgróton támogatott projekteket megvalósítja. A Képviselő-testület felhatalmazza a polgármestert, a projektek teljesítéséhez szükséges valamennyi eljárás lefolytatására, árajánlatok bekérésére és a legkedvezőbb ajánlattevőkkel történő szerződések megkötésére.

**Határidő:** 2015. június 30.

**Felelős:** Baracskai József polgármester

Dr. Simon Beáta jegyző

**Egyebek**

**Baracskai József:** Nagyon sok program április végén jár le, olyan hírek is napvilágot láttak, hogy a létszámot is csökkentik, a mai napig nincs konkrét információnk a közfoglalkoztatással kapcsolatosan. Sokan érdeklődnek a közmunkaprogram iránt, bírálatokat is kapunk, tudomásul kell venni, hogy nem az önkormányzattól függ, hány fő közmunkást alkalmazhatunk. Az önkormányzat beadta az igényt, most van elbírálás alatt, várjuk a válaszokat.

**Gelencsér István**: A mezőgazdasági projektnél nem lehetne több hektárt vállalni? Akkor talán nagyobb létszámot kapna az önkormányzat, ha jól tudom hektáronként 7 fővel.

**Dr. Simon Beáta**: Így adtuk be a pályázatot, két területre. A korábbi mezőgazdasági területünkre, illetve a halastó melletti területre. Az a fajta pályázati rendszer, ami korábban működött, már nem működik. Minden pályázatunk előzetes kontroll alá kerül a Munkaügyi Központ által. Sőt a Belügyminisztériumból is az ellenőr személyesen a projekt előkészítési szakaszában kijön megnézi a helyszínt és a tervezett feladatokat. Ezt követően kerül fel a pályázat támogatotti kategóriaként a BM-hez döntési javaslatra. Volt olyan pályázatunk, ami a szűrőn fennakadt és ezért nem tudjuk még melyik tud indulni. A bizonytalan pályázat egy nagy létszámú pályázat, melyet keményen meg kell védeni segédmunkás, szakember igényekkel ahhoz, hogy befogadható legyen. A döntésre jövő hétig várni kell, létszámokkal valamilyen szinten készülünk, de amennyiben a pályázatunk nem fog tudni indulni úgy a már meglévő pályázatainkat újra kell gondolni.

**Gelencsér István**: Megoldható-e, hogy más önkormányzat veszi fel a közhasznú munkást és nálunk dolgozik? Ez május 1-ig biztos, hogy így volt.

**Dr. Simon Beáta:** A téli közfoglalkoztatásnak jelentősége volt a képzés miatt, a támogatás lehívhatósága miatt. Nagyon fontos volt, hogy a teljes futamidő végéig minden létszám be legyen töltve. Általános közfoglalkoztatás még nem biztos, hogy indul. Azok a mintaprogramok, melyek az elmúlt évben futottak, nagy valószínűséggel nem is indulnak. Erről még nem kaptunk információt. Az intézményeink karbantartására egyáltalán nincs pályázati lehetőség, ehhez képest a Vízügyi Igazgatóságok 50%-al nagyobb létszámmal tudnak dolgozni. A nagyobb országos intézményhálózat tud olyan programokat indítani, hogy abból intézményeknek a karbantartását, festését megoldják, addig mi ilyen programokban nem vehetünk részt.

**Baracskai József:** A közfoglalkoztatás veszélye a bizonytalanság. Az önkormányzat nem tud tervezni a közfoglalkoztatással kapcsolatban, nem tudja elvégezni a karbantartási feladatait, a struktúrát teljesen meg kell változtatni. Sokan számítanak a munkára, jönnek az önkormányzathoz segítséget kérni és átverve érzik magukat.

**Beke László**: Az önkormányzatnak van egy felterjesztési joga, ezzel élni kell. Ráálltunk intézményeknél arra, hogy leépítettük az állandó karbantartókat, hogy majd közmunkával megoldjuk. Az elmúlt két évben nagy segítséget nyújtottak az iskolában a közfoglalkoztatottak. Ezeknek az embereknek kell kiutat adni, mert felnőtt az a generáció, mely nem látta a szüleit elmenni munkába, ez óriási tragédia.

**Baracskai József**: Az önkormányzat megtesz mindent annak érdekében, hogy minél több embert tudjon a programban foglalkoztatni. Más településen is ez a helyzet, nyílván élni fogunk a felterjesztési jogunkkal.

**Dr. Simon Beáta**: A ZalA-KAR-os programok eddig működtek, ezek jelenleg elbírálás alatt vannak, 12 mintaprojekt érintett az ügyben, bízom benne, hogy működni fog.

A helyi Munkaügyi Központ támogatta a programjainkat.

**Baracskai József**: Felhívom a lakosság figyelmét, hogy május 1-jén a munka ünnepe, az Európai Uniós csatlakozás 10 éves évfordulója. Ez alkalomból egy felvonulás lesz a városban, kicsit megidézzük a 30 évvel ezelőtti városavatást, utána a Templom téren műsor, sör-virsli.

Mindenkit szeretettel várunk.

Kérdések, interpellációk nem érkeztek, további hozzászólás hiányában az ülést 1740 órakor bezárom.

Kmf:

Baracskai József Dr. Simon Beáta

polgármester jegyző